Dohne-Merino verloor baanbreker | Landbou
Mnr. Cameron McMaster. Foto: Johan Norval
Mnr. Cameron McMaster, oudrasdirekteur van die Dohne-Merino-skaaptelersgenootskap, se heengaan op die ouderdom van 81 jaar is 'n groot verlies vir die kleinveebedryf.
Hy is Sondagaand 25 November ná 'n lang stryd teen kanker oorlede.
Dr. Kobus Delport, die huidige rasdirekteur, sê McMaster se gesondheid was tydens die Dohne-Merino-wêreldkongres in Suid-Amerika reeds kommerwekkend. Delport en McMaster het onder meer 'n werksessie in Peru aangebied.
McMaster is allerweë as 'n baanbreker in die vestiging van die Dohne-Merino-ras in Suid-Afrika beskou. Hy het 'n groot bydrae gelewer tot die uitbou van die Dohne-Merino as 'n skaapras van wêreldformaat.
McMaster, skrywer van die gedenkboek Birth of a Breed: The Doh­ne-Merino Story, was oortuig daarvan geen ander skaapras kom naby die Dohne-Merino se produktiwiteit en winsgewendheid nie. Hy het onder meer klem gelê op die noodsaaklikheid om jong stoetskape tot op toetsouderdom in groot homogene groepe groot te maak, in 'n omgewing wat ooreenstem met dié waaraan hul lammers uiteindelik blootgestel gaan word.
McMaster was van mening dit is die enigste manier waarop die beste aangepaste en doeltreffendste diere as ouers van toekomstige geslagte geselekteer kan word. Die meeste toegewyde telers het veral in die eerste drie tot vier dekades dié beginsel getrou gevolg.
Die leidende rol wat wyle mnr. Henri Londt en McMaster gespeel het om die ras in Australië en Suid-Amerika te ontwikkel, is in 2016 tydens die vyftigste bestaansjaarvieringe van die genootskap beklemtoon.